Almar Steinn Atlason er myndlistarmaður sem starfar frá Reykjavík og hefur haldið fjölda sýninga víða um heim , oftast nær óboðinn . Verk Almars fást við óhlýðni , samviskubit , ofbeldi og samfélagshlutverk . Hann notar mest gjörninga , málverk og margmiðlunar innsetningar við framsetningu verka sinna . Almar reynir að víkka rými verka sinna og teygja þau inn á óhefðbundin svæði svo sem verslunarmiðstöðvar , kommenta kerfi og skjalageymslur opinberra stofnana og gengur þar oft þvert á mörk samfélagsins . Hann spyr opinna siðferðislegra spurninga og virkar oft einfaldur og eða barnalegur þegar hann skoðar hluti sem öllum eru sjáanlegir en liggja þó gjarnan ósagðir líkt og í sögunni um nýju fötin keisarans . Daði Guðbjörnsson Daði hefur lokið námi í Myndlistaskólanum í Reykjavík og Ríkisakademíunni í Amsterdam , en einnig hefur hann lokið sveinsprófi í húsgagnasmíði . Hann hefur unnið við myndlist að aðalstarfi í u.þ.b. 40 ár . Þá aðallega við màlverk , grafík , bókverk og skúlptúr . Daði hefur sýnt í öllum helstu söfnum landsins og einnig lítillega erlendis . Verk eftir Daða eru algeng á íslenskum heimilum , stofnunum og fyrirtækjum en einnig hafa þau verið fjölfölduð og birst í bókum , kortum , konfektkössum og á frímerkjum . Daði tekur stöðu í list sinni með þrá mannsins til að tengjast andanum í hjartanu og rótum sínum í tilfinningalífinu . Má segja myndirnar séu alla jafna skapaðar í sérstöku hugleiðslu og vitundarástandi Sahaja yoga ( nirvichara samadhi ) . Kristín Gunnlaugsdóttir er fædd 1963 á Akureyri . Hún lauk námi frá MHÍ 1987 og BA frá Accademia di Belle Arti , Flórens , Ítalíu 1995 . Hún hefur starfað við myndlist eingöngu en einnig kennt við Myndlistaskólann í Reykjavík og Listaháskóla Íslands . Verk hennar hafa verið sýnd heima og erlendis , meðal annars ,, Sköpunarverk “ / ,, Creation “ í Listasafni Íslands árið 2014 . Árið 2019 var Kristín með 7 einkasýningar , á Íslandi , Vínarborg og Genf . “ Upplifanir ” , 2019 , er unnin með olíukrít á pergament og pappír , rammarnir eru einnig unnir af Kristínu . Í verkunum notast Kristín eingöngu við lifandi fyrirmyndir . Prent og vinir reka grafíkvinnustofu í Gryfjunni í Ásmundarsal í tengslum við jólasýninguna í Ásmundarsal 2019 , Ég hlakka svo til . Völdum listamönnum hefur verið boðið að vinna verk í upplagi á verkstæðinu , einn listamaður á dag fram að jólum . Verk þeirra er sýnt í kaffihúsinu í Ásmundarsal .